৯ লক্ষ টাকা চুরির মামলায় গ্রেফতার “গুজরাটি গ্যাং”-এর সদস্য!

ওয়েব ডেস্ক : হাওড়া (Howrah) থেকে চোরবাগানগামী একটি বাসে যাত্রীর ব্যাগ থেকে ৯ লক্ষ টাকা চুরির ঘটনায় এক মহিলাকে গ্রেফতার (Arrest) করল কলকাতা পুলিশের (Kolkata police) গোয়েন্দা বিভাগ। জানা গিয়েছে, ধৃত মহিলার নাম রাধা মালি (৩০)। পুলিশ সূত্রে খবর, ধৃত কুখ্যাত “গুজরাটি গ্যাং”-এর সদস্য।

পুলিশ সূত্রে খবর, গত ২৫ অক্টোবর বিকেলে বাসে করে হাওড়া থেকে চোরাবোগানের দিকে যাচ্ছিলেন কানাই জয়সওয়াল নামে এক ব্যক্তি। অভিযোগ, সেই সময় তাঁর ব্যাগ থেকে চুরি যায় ৯,০৫,২০০ টাকা। সেই ঘটনায় চাঞ্চল্য ছড়িয়েছিল। এ নিয়ে অভিযোগ জানানো হয়েছিল পুলিশে (Police)।

আরও খবর : কমিশনের ‘সার্ভার সমস‍্যা’ মিটবে কবে?

এর পরেই ঘটনার তদন্তে নামে পুলিশ। ঘটনাস্থল এবং সংলগ্ন এলাকার সিসিটিভি ফুটেজ সংগ্রহ করা হয়। সেগুলিকে খতিয়ে দেখেন তদন্তকারীরা। গোপন সূত্রে এবং সিসিটিভি ফুটেজ বিশ্লেষণ করে গত ২৭ অক্টোবর রাধা মালি নামে এক মহিলাকে গ্রেফতার করে পুলিশ। গ্রেফতারের (Arrest) পর অভিযুক্তকে জিজ্ঞাসাবাদ করা হয়। জানা গিয়েছে, সেখানেই নিজের দোষ স্বীকার করে অভিযুক্ত মহিলা। এর পরেই অভিযুক্তের কাছ থেকে চুরি যাওয়া টাকা উদ্ধার করেন তদন্তকারীরা।

তদন্তে পুলিশ জানতে পেরেছে, ধৃত রাধা মালি একটি সংঘবদ্ধ অপরাধী চক্র “গুজরাটি গ্যাং”-এর (Gujarati gang) সক্রিয় সদস্য। এই চক্রের সদস্যরা ভিড়ের সুযোগ নিয়ে শিকারের খুব কাছাকাছি চলে আসে এবং যাত্রীদের মনোযোগ অন্যদিকে সরিয়ে অত্যন্ত কৌশলে চুরি করে থাকে। অভিযুক্তের বাড়ি গুজরাটের আমদাবাদে হলেও, সে হুগলির রিষড়ার লক্ষ্মী পল্লীতেও থাকত বলে জানা গিয়েছে। ধৃতকে শনিবার আদালতে তোলা হবে। সেখানে তাকে হেফাজতে নেওয়ার জন্য আবেদন জানাবে পুলিশ।